Moord op PE-onnie: Wees op die uitkyk uit vir hierdie juweleJayde Panayiotou. Foto: Verskaf Brig. Marinda Mills, woordvoerder van die polisie, het gesê misdadigers probeer dikwels om gesteelde goedere aan pandjies- of juwelierswinkels te verkoop of aan kennisse as ’n geskenk te gee. “’n Beroep word dus gedoen op enigiemand aan wie hierdie juweliersware gegee of gewys word, om die ondersoekspan onmiddellik te kontak,” het sy gesê. Panayiotou se liggaam is omstreeks 10:00 Woensdagoggend in ŉ afgeleë gebied naby die Kwanobuhle-township buite Uitenhage gevind, nadat sy vermoedelik Dinsdag buite die Stellen Glen-veiligheidskompleks in Kabega Park ontvoer is. Sy het glo gestaan en wag vir haar vriendin saam met wie sy werk toe sou ry, maar het verdwyn voordat haar vriendin opgedaag het. Panayiotou was ŉ onderwyser by die Riebeek College Girls’ High School in Uitenhage. Die polisie het intussen ook twee foto’s uitgereik van mans wat moontlik met die moorde verbind kan word, maar geen verdagtes is tot dusver in hegtenis geneem nie. Enigiemand wat die ringe op die foto’s herken of meer inligting oor die saak het, kan ao. Anel van Eyk by 041 397 6857 of SAPS Crime Stop by 08600 10111 bel. Klik hier vir alle vorige berigte oor die saak op Maroela Media.